BG
C 63/24
Официален вестник на Европейския съюз
20.2.2023 г.
Жалба, подадена на 21 декември 2022 г. от Европейската централна банка срещу решението, постановено от Общия съд (четвърти разширен състав) на 12 октомври 2022 г. по дело T-502/19, Francesca Corneli/ЕЦБ (Дело C-777/22 P) (2023/C 63/31) Език на производството: италиански Страни Жалбоподател: Европейска централна банка (представители: C. Hernández Saseta, A. Pizzolla, M. Lamandini, avvocato) Други страни в производството: Francesca Corneli, Европейска комисия
Искания на жалбоподателя Жалбоподателят моли Съда: 1) да отмени решението на Общия съд, постановено на 12 октомври 2022 г. по дело Francesca Corneli/ЕЦБ (T-502/19, непубликувано, EU:T:2022:627), в частта му, с която се отменят решенията на ЕЦБ от 1 януари 2019 г. и от 29 март 2019 г., и за целта 2) да обяви подадената от Francesca Corneli пред Общия съд жалба за недопустима по смисъла на член 263, четвърта алинея ДФЕС и вследствие на това да я отхвърли изцяло, 3) при условията на евентуалност, да обяви решенията на ЕЦБ за законосъобразни, доколкото са предмет на настоящото производство, и ако е необходимо, да върне делото на Общия съд за произнасяне по основанията на жалбата, неразгледани в обжалваното решение, и 4) да осъди Francesca Corneli да заплати съдебните разноски, понесени от ЕЦБ пред двете съдебни инстанции.
Основания и основни доводи В подкрепа на жалбата си Европейската централна банка изтъква две основания.
С първото основание ЕЦБ изтъква, че Общият съд е допуснал многобройни грешки при прилагане на правото, частично основаващи се на изопачаване на фактите, при преценката на процесуалната легитимация и на правния интерес на Francesca Corneli, която не отговаряла на условията по член 263, четвърта алинея ДФЕС.
По-конкретно, ЕЦБ твърди, че Общият съд: i. е изопачил релевантните факти, приемайки, че отменените решения са засегнали „правата“, които се твърди, че притежава Francesca Corneli като акционер на Banca Carige, в действителност несъществуващи или незасегнати от тези решения, ii. е допуснал грешка при прилагане на правото, като е придал на отменените решения пряко действие върху правното положение на Francesca Corneli, една от над 35 000 дребни акционери на Banca Carige към момента на подаването на жалбата; iii. е допуснал грешка при прилагане на правото, като е приел, че Francesca Corneli е лично заинтересована от отменените решения, тъй като е засегната в свое качество — акционер на Banca Carige — което според Общия съд я индивидуализира по изключителен начин, и следователно е лично засегната от отменените решения; iv. е допуснал грешка при прилагане на правото, като е приел, че Francesca Corneli има интерес от отмяната на отменените решения, отделен от този на адресата на същите, или Banca Carige, доколкото този извод не съответства на насоката на трайната съдебна практика във връзка с изключителните случаи, в които може да се признае правен интерес на съдружника.